משימת רקיע כוללת גם פרויקט בתחום האמנות, בשיתוף המרכז הישראלי לאמנות דיגיטלית בחולון, ובתמיכה של מועצת הפיס לתרבות. אוצר ומנהל פרויקט האמנות של המשימה, אודי אדלמן, פנה לעשרות אמנים בולטים וליווה אותם בעת שיצרו יצירות ייחודיות עבור משימת 'רקיע' אשר ינצלו את התנאים הפיזיקליים הייחודיים של תחנת החלל הבינלאומית. מטרת פרויקט האמנות היא ליצור צורות, פעולות ומחשבות פורצות דרך העוסקות במהות האנושית, בזמן ובחלל. כ-11 יצירות אמנות ייווצרו ויוצגו בתחנת החלל הבינלאומית, חלקן יכללו את השתתפותו של איתן סטיבה. בין האמנים המשתתפים: ליאת סגל, יסמין מרוז, דנה יהלומי, אהד פישוף, האלה אבו פריח, רום אל קאדי, נסרה אזברגה, עולה אלקרינאוי, יוסרא אבו כף, עפרי כנעני, נמרוד אסטרחן, ינאי טויסטר, יעל פרנק, מעין צדקה, שחר פרדי כסלו, יזהר כהן ואסד עזי. בין הנושאים בהם יעסקו העבודות שיוצגו בתנאי תת-כבידה: הממדים לא אנושיים – האסטרונומי, המולקולרי, הווירטואלי; הגוף האנושי בחלל; פסיכולוגיה של השהות בחלל; סאונד ותקשורת בתחנת החלל; וכן חיבורים למשימות המדעיות והחינוכיות והרחבתן.
תרומה למדע הישראלי.
המשימה מנוהלת על ידי עמותה המאפשרת למדינת ישראל לתמוך בה באמצעות מימון יזמים ומדענים ששולחים למשימה ניסויים, לתמוך בפעילות החינוכית שלה ולהיות שותפה מלאה לוועדת ההיגוי. כך, מדינת ישראל שותפה למעשה בכל היבט במשימה ומסייעת בפן החינוכי, הכלכלי, המדעי והטכנולוגי.
המחקרים והניסויים שצפויים להתבצע במסגרת משימת רקיע מביאים לידי ביטוי שיתופי פעולה בינלאומיים בין חוקרים, חברות הזנק ומוסדות ישראליים לבין גופים בעולם, ובכך מביאים לידי ביטוי את מעמדם העולמי של הטכנולוגיה, היזמות והמדע הישראליים. המחקרים צפויים לתרום לחיזוק היכולות המדעיות ברמה הלאומית, להבנת תהליכים טכנולוגיים, ולשיפור איכות החיים על פני כדור הארץ ומחוצה לו.
הפיגוע בכרמי צור
הפיגוע בכרמי צור הוא פיגוע ירי ורצח שבוצע בידי מחבלים פלסטינים בליל שבת, 8 ביוני 2002 (כ"ח בסיוון ה'תשס"ב), בהתנחלות כרמי צור בגוש עציון. בפיגוע נרצחו בני הזוג אייל ויעל שורק וחייל המילואים שלום מרדכי, ונפצעו חמישה נוספים.
הרקע לפיגוע.
פחות מחודש לפני הפיגוע הסתיים מבצע חומת מגן, שנועד למגר את קיני הטרור הפלסטיני בשטחי יהודה ושומרון. כוחות צה"ל שבו אל ערי יהודה ושומרון המיושבות בפלסטינים ושלטו בשטח, ההרתעה גברה והיקף פיגועי הטרור פחת מעט, אולם פעולות הרצח המשיכו. במשך החודש זה נרצחו כ-40 בני אדם ונפצעו רבים.
ארבעה ימים קודם לפיגוע, ב-5 ביוני 2002 אירע פיגוע ההתאבדות בצומת מגידו אשר גבה את חייהם של 17 בני אדם. ב-6 ביוני נרצח ארז רונד בפיגוע ירי סמוך ליישוב עפרה בבנימין. בשבוע שלאחר הפיגוע נרצחו בסך הכל ארבעה ישראלים, הדר הרשקוביץ בפיגוע במסעדת השווארמה בהרצליה, וכן שלושה חיילי צה"ל – חזקי גוטמן, אלכס גלדקוב ואנטולי קרסיק – שנפלו בהתקלות עם מחבלים סמוך לדוגית אשר בצפון חבל עזה.
בליל הפיגוע סמוך לחצות, בפיגוע ירי כנגד חיילי צה"ל המוצבים ביישוב יצהר בשומרון, נפצעו ארבעה חיילים, מהם אחד באורח קשה. המחבל חוסל.
ההכנות לפיגוע.
הג'יהאד האסלאמי ביצע תצפית במשך 35 ימים לשם תכנון האירוע. תכנון הפיגוע כלל דרך הגעה אל היישוב ודרכי מילוט. המחבלים עברו אימונים צבאיים בהסתננות ושימוש בירי במצבים שונים במשך שבועות. המחבלים נשלחו על ידי חוליה שסיפקה להם נשק, תחמושת ומכשירי סלולר. שני רעולי פנים ליוו את המחבלים ונשאו את הציוד עד נקודת ההערכות לפיגוע, שם פגשו שני רעולי פנים נוספים שהיו בתצפית על השכונה.
הפיגוע.
בליל שבת פרשת קרח, 8 ביוני 2002 (כ"ח בסיוון ה'תשס"ב), סמוך לשעה 2:00 לפנות בוקר, חדרו עלי עצאפרה ואחמד מסאלמה, שני מחבלים פלסטינים חברי גדודי עז אדין אל קאסם הזרוע הצבאית של ארגון הטרור חמאס, אל השכונה הדרומית ביישוב כרמי צור שבגוש עציון. השניים חדרו מוואדי דרומי סמוך והסתתרו בשכונה במשך זמן מה כשהם לבושים במדי צה"ל. השכונה, "צור שלם" על שמו של ד"ר שמואל גיליס תושב היישוב שנרצח בפיגוע ירי בפברואר 2001, לא הייתה בעלת גדר היקפית. המבנים בשכונה היו קראוונים שאינם מספקים מחסה מירי.
סמוך לשעה 2:45 שני חיילים סדירים שאך סיימו טירונות ערכו פטרול בשכונה והבחינו בתנועה חשודה. הם ביצעו לעבר המחבלים נוהל מעצר חשוד. בתגובה השיבו המחבלים בירי. החיילים שהיו בתקופת הטירונות נכנסו למגורים שלהם ואחר יצאו לנהל קרב עם המחבלים. שני המחבלים התפצלו, כאשר עצפארה ממשיך בקרב עם החיילים ומסאלמה נכנס לתוך השכונה.
לשמע קולות הירי נטל אייל שורק, לוחם קבע ביחידת מגלן, את נשקו האישי, ויצא במהירות מהקראוון בו התגורר. המחבל, שעמד בסמוך לקראוון, ירה בו ופגע בו מטווח קצר. אשתו של שורק, יעל, אשר הייתה בהריון מתקדם, שמעה את קולו של אייל שנפגע, יצאה אחריו ושני המחבלים שבחסות הקרב הצטרפו זה לזה ירו ופגעו אף בה. שני בני הזוג נהרגו במקום.
כוח חיילי מילואים שהוצב ביישוב הגיע במהירות אל המקום, הסתער לעבר המחבלים וניהל עמם קרב, במהלכו חוסל מסאלמה. עצאפרה נמלט מן המקום בחסות החשיכה לכיוון העיר הפלסטינית חלחול, כקילומטר וחצי מהיישוב כרמי צור. במנוסתו השליך בוואדי הסמוך את הנשק, מסוג רובה סער קלשניקוב, בו השתמש. לצד המחבל השני שחוסל במקום נמצאו רובה M-16, אפוד צבאי, מחסניות, סכין וגרזן. בהמשך חזר עצאפרה לכפר בו התגורר בית כאחיל.
בקרב שניהלו חיילי המילואים נפגע הלוחם שלום מרדכי ונפטר מאוחר יותר מפצעיו בבית החולים הדסה עין כרם. כן נפצעו באורח קל שלושה חיילים נוספים ושני תושבים.
הנרצחים.
בפיגוע נרצחו בני הזוג אייל שורק ויעל שורק, וחייל המילואים שלום מרדכי. אייל שורק (בן 23) היה צלף בשירות קבע ביחידת מגלן, יליד מושב אוגדה בחבל ימית, בוגר מכינת עצם אשר אמור היה לסיים את שירותו הצבאי שבוע לאחר הפיגוע, והתעתד ללמוד בישיבת עטרת כהנים. יעל שורק (בת 24), ביתו של יהודה קנדל שקיבל את עיטור המופת על פועלו בבונקר הירדני בקרב על גבעת התחמושת, ילידת כפר פינס ובוגרת האולפנה במקום, עבדה בעבודות בית ובשיעורי עזר, והייתה בהיריון עם עובר שהיה בחודש תשיעי.
שלום מרדכי (בן 35), נשוי ואב לשניים, תושב נהריה, שימש כמנהל מדור הפיתוח במחלקת שידור וקשר בחברת בזק.
לאחר הפיגוע.
שלושת הנרצחים הובאו למנוחות ביום ראשון שלאחר הפיגוע. בני הזוג אייל ויעל שורק נטמנו זה לצד זה בבית העלמין הצבאי בהר הרצל (קבורתה של יעל לצד אישהּ בבית עלמין צבאי ניתנה באישור מיוחד), שלום מרדכי נטמן בבית העלמין הצבאי בנהריה.
לאחר הפיגוע ערך צה"ל סריקות בעיירות הסמוכות בית אומר וחלחול במטרה לאתר את המחבל שנמלט.
לכידת המחבל שנמלט ושולחי המחבלים.
בחודשים הבאים תכנן המחבל המרצח עצאפרה פיגוע נוסף, ביישוב עתניאל בדרום הר חברון. הוא נלכד בשלהי שנת 2002 בידי כוחות הביטחון, טרם הספיק להוציא לפועל את זממו. באוגוסט 2004 גזר עליו בית הדין הצבאי ביהודה ארבעה מאסרי עולם מצטברים, תוך שהוא מוסיף דברים קשים על פעולותיו וכוונותיו של המרצח.
במאי 2005 גזר בית הדין הצבאי ביהודה ארבעה מאסרי עולם מצטברים על שני פעילי ארגון הטרור חמאס, מחמוד מסאלמה ואיאד מסאלמה, תושבי דורה ששלחו את המחבל הרוצח אחמד מסאלמה לבצע את הפיגוע. ביוני 2012 שידרה הטלוויזיה הרשמית של הרשות הפלסטינית תוכנית בנושא מחבלים הכלואים בישראל. במהלך התכנית רואיין אביו של איאד מסאלמה (וכן של אח נוסף הכלוא אף הוא בישראל), אשר התבטא: "איאד הוא אדם גיבור. נגזרו עליו 4 מאסרי עולם. הוא ריצה מתוכם עשר שנים".
יעקב חאביף
הרב יעקב חאביף (חביף) היה רב, ספרא דדיינא, ש"ץ ודרשן באזמיר וביוזיל חיסאר.
תולדותיו.
נולד לרב נסים אברהם, בנו של הרב חננאל חאביף, מחבר ספר מגדל חננאל. בשנת התק"ץ נפטרה אמו, ובי' בחשון תקפ"ח נפטר אביו. הייתה לו אחות בשם אסתרולה, שנישאה לאברהם פארדו. מחותנו היה רחמים כלב אבן גבאי, שנפטר בשנת התרל"ה.
במשך שלושים שנה היה סופר בבית דין לגיטין של רבו, רבי חיים פאלאג'י, שמכנה אותו . היה מתנהג בחסידות וסיגופים כל ימיו והיה מתענה תעניות ל"ז שעות ותעניות הפסקות רבות, יותר מארבעים, והתמיד במנהגו זה גם בימיו האחרונים. בנוסף, היה מתלמידיו, וכן הסופר, של הרב יצחק נאבארו, מחבר ספר פני מבין. בנוסף, היה
בניו הם רבי חננאל מנחם ואברהם. בתו נישאה לרבי נסים יצחק אבן גבאי, שעסק בהדפסת ספרי חמיו.
האריך ימים, והיה בן יותר משמונים שנה עת הדפיס את ספרו. בימי זקנתו חלה וסבל מחולי. נפטר בכ"ו באדר א' ה'תרמ"א (1881). הרב יוסף פאלאג'י ספד בהלווייתו.
ג'ואל בולומבוי
ג'ואל בולומבוי (באוקראינית: Джоель Боломбой), באנגלית: Joel Bolomboy, ברוסית: Джоэл Боломбой) הוא כדורסלן אוקראיני-אמריקאי-רוסי ששיחק לאחרונה בקבוצה הרוסית צסק"א מוסקבה מהליגה המאוחדת של VTB והיורוליג. הוא עזב את הקבוצה עם הפלישה הרוסית לאוקראינה ב-2022.
ראשית חיים וקריירת מכללות.
בולומבוי נולד בדונצק, אוקראינה לאב קונגולזי ואם רוסייה ממוצא טטרי. המשפחה עברה לפורט וורת', טקסס כאשר בולומבוי היה בן פחות משלוש. בזמן לימודיו בקולג', הוא אמר ל-Standard-Examiner שהוא "לא זוכר כלום" על אוקראינה והרגיש כאילו "מעולם לא היה שם".
הוא למד בתיכון בתיכון קלר סנטרל בפורט וורת', ובחר במכללת וובר סטייט למרות התעניינות ממוסדות גדולים יותר כמו קלמסון, אובורן ופלורידה סטייט. במהלך קריירת המכללות שלו, הפך בולומבוי לריבאונדר המוביל בכל הזמנים בהיסטוריה של וובר סטייט וחטיבת הביג סקיי.